《憩园杂兴，和韩介孙丈四首 其一》
清代·夏诒钰

荒园肃佳客，草木郁苍蔚。江南有吾园，谓此得髣髴。

扫榻开南轩，幽兴日相慰。今年花较迟，欲放意犹未。

秉烛照红妆，东风吟蜡泪。山鸟多清音，飞鸣若相谓。

榆钱亦已落，萋萋荣百卉。优游物外情，怡悦静中味。

好雨从东来，沾足一时既。

作者简介：夏诒钰，字范卿，号研斋，江阴人。官永年知县。有《十五研斋诗草》。